CELEX: 32017R1409
Language: ro
Date: 2017-08-01 00:00:00
Title: Regulamentul de punere în aplicare (UE) 2017/1409 al Comisiei din 1 august 2017 de modificare a Regulamentului de punere în aplicare (UE) nr. 75/2013 și a Regulamentului (CE) nr. 951/2006 în ceea ce privește taxele suplimentare la import în sectorul zahărului și calcularea conținutului de zaharoză din izoglucoză și din anumite siropuri

2.8.2017   
            
            
               RO
            
            
               Jurnalul Oficial al Uniunii Europene
            
            
               L 201/21
            
         REGULAMENTUL DE PUNERE ÎN APLICARE (UE) 2017/1409 AL COMISIEI
   din 1 august 2017
   de modificare a Regulamentului de punere în aplicare (UE) nr. 75/2013 și a Regulamentului (CE) nr. 951/2006 în ceea ce privește taxele suplimentare la import în sectorul zahărului și calcularea conținutului de zaharoză din izoglucoză și din anumite siropuri
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 182 alineatul (4),
   întrucât:
   
               (1)
            
            
               Articolul 36 din Regulamentul (CE) nr. 951/2006 al Comisiei (2) prevede taxe suplimentare la import pentru anumite produse din sectorul zahărului.
            
         
               (2)
            
            
               Ținând seama de condițiile de pe piață și de previziunile predominante la momentul respectiv, Regulamentul de punere în aplicare (UE) nr. 75/2013 al Comisiei (3) prevedea neaplicarea taxelor suplimentare la import pentru anumite produse din sectorul zahărului până la încheierea regimului de cote la 30 septembrie 2017.
            
         
               (3)
            
            
               În conformitate cu articolul 182 alineatul (2) din Regulamentul (UE) nr. 1308/2013, nu trebuie să fie impuse taxe suplimentare la import dacă importurile nu riscă să perturbe piața Uniunii sau dacă efectele ar fi disproporționate în raport cu obiectivul vizat. După eliminarea cotelor pentru zahăr, riscul ca importurile de produse din sectorul zahărului care fac obiectul taxei de import prevăzute în Tariful vamal comun să perturbe piața Uniunii va rămâne redus. Prin urmare, nu ar trebui să fie impuse taxe suplimentare la respectivele importuri, cu excepția cazului în care situația pieței suferă modificări semnificative în acest sens.
            
         
               (4)
            
            
               Așadar, ar trebui extinsă neaplicarea taxelor suplimentare la import pentru mai multe produse din sectorul zahărului prevăzută în Regulamentul de punere în aplicare (UE) nr. 75/2013.
            
         
               (5)
            
            
               Metodele de calculare a conținutului de zaharoză din izoglucoză și din anumite siropuri, prevăzute la articolul 42 alineatele (2), (3) și (4) din Regulamentul (CE) nr. 951/2006, vor fi integrate într-o formă mai clară și actualizată în anexa I la Regulamentul (CEE) nr. 2658/87 al Consiliului (4) prin Regulamentul de punere în aplicare (UE) 2017/1344 al Comisiei (5), cu efect de la 1 octombrie 2017. Prin urmare, dispozițiile respective ar trebui eliminate din Regulamentul (CE) nr. 951/2006.
            
         
               (6)
            
            
               Prin urmare, Regulamentul de punere în aplicare (UE) nr. 75/2013 și Regulamentul (CE) nr. 951/2006 ar trebui modificate în consecință.
            
         
               (7)
            
            
               Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,
            
         ADOPTĂ PREZENTUL REGULAMENT:
   Articolul 1
   La articolul 1 din Regulamentul de punere în aplicare (UE) nr. 75/2013, data de „30 septembrie 2017” se înlocuiește cu „30 septembrie 2022”.
   Articolul 2
   La articolul 42 din Regulamentul (CE) nr. 951/2006, alineatele (2), (3) și (4) se elimină.
   Articolul 3
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   Se aplică de la 1 octombrie 2017.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 1 august 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 671.
   
      (2)  Regulamentul (CE) nr. 951/2006 al Comisiei din 30 iunie 2006 de stabilire a normelor de aplicare a Regulamentului (CE) nr. 318/2006 al Consiliului în ceea ce privește schimburile cu țările terțe în sectorul zahărului (JO L 178, 1.7.2006, p. 24).
   
      (3)  Regulamentul de punere în aplicare (UE) nr. 75/2013 al Comisiei din 25 ianuarie 2013 de derogare de la Regulamentul (CE) nr. 951/2006 în ceea ce privește aplicarea prețurilor reprezentative și a taxelor suplimentare la importul anumitor produse din sectorul zahărului și de abrogare a Regulamentului de punere în aplicare (UE) nr. 892/2012 de stabilire a prețurilor reprezentative și a cuantumurilor taxelor suplimentare la importul anumitor produse din sectorul zahărului pentru anul de comercializare 2012/2013 (JO L 26, 26.1.2013, p. 19).
   
      (4)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).
   
      (5)  Regulamentul de punere în aplicare (UE) 2017/1344 al Comisiei din 18 iulie 2017 de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun (JO L 186, 19.7.2017, p. 3).